Joele 1 | Beibele Inthaneteng | Phetolelo ya Lefase le Lefsa
1 Lentšu la Jehofa le ile la tlela+ Joele morwa wa Pethuele la re: 2 “Ekwang lena banna ba bagolo, hlwayang tsebe lena ka moka badudi ba naga.+ Afa ditaba tše di kile tša direga mehleng ya lena goba gona mehleng ya borakgolokhukhu ba lena?+ 3 Di anegeleng bana ba lena, bana ba lena ba di anegele bana ba bona gomme bana ba bona ba di anegele moloko o latelago.+ 4 Seo se šadišitšwego ke seboko se jelwe ke tšie;+ seo se šadišitšwego ke tšie se jelwe ke bojane; seo se šadišitšwego ke bojane se jelwe ke lephene.+ 5 “Tsogang lena matagwa+ gomme le lleng; gololang+ lena banwi ka moka ba beine, ka gobane beine e bose+ e gomišitšwe melomong ya lena.+ 6 Gobane go na le setšhaba seo se rotogetšego nageng ya ka, sona ke se matla e bile ga se balege.+ Se na le meno a tau+ le mehlagare ya tau. 7 Se sentše morara wa ka+ gomme sa šia mogo wa ka e le kutu.+ Se o hlobodišitše, sa o lahla.+ Dithabe tša yona di šweufetše. 8 Golola bjalo ka kgarebe e aperego mokotla+ ge e llela monna yo a e beeleditšego bofseng bja yona. 9 “Dibego tša mabele+ le tša dino+ ga di sa išwa ntlong ya Jehofa; baperisita, e lego badiredi+ ba Jehofa, ba kwele bohloko.+ 10 Tšhemo e senyegile,+ naga e hlokofetše;+ gobane mabele a senyegile, beine e mpsha e gopile+ gomme makhura a fedile.+ 11 Balemi ba hlabja ke dihlong;+ balemi ba morara ba golola ka baka la korong le garase;* gobane puno ya mašemong e senyegile.+ 12 Morara o omile, le mogo o ponne. Ge e le mogarenate, mopalema le moapola le dihlare ka moka tša naga di omile;+ gobane lethabo le tlogile baneng ba batho.+ 13 “Aparang mekotla gomme le itshetle dihuba,+ lena baperisita. Gololang lena badiredi ba aletareng.+ Etlang le fetše bošego le apere mekotla, lena badiredi ba Modimo wa ka; gobane ntlong ya Modimo wa lena ga go sa išwa+ dibego tša mabele+ le tša dino. 14 Itokišetšeng nako ya go ikona dijo.+ Bitšang seboka se sekgethwa.+ Kgobokanyang banna ba bagolo gotee le badudi ka moka ba naga ntlong ya Jehofa Modimo wa lena+ gomme le llele go thušwa ke Jehofa.+ 15 “Joo letšatši joo;+ letšatši la Jehofa le batametše,+ le tla tla bjalo ka tšhwalalanyo e tšwago go Ramatlaohle! 16 Afa dijo ga se tša tlošwa pele ga mahlo a rena; afa lethabo le tlhalalo ga se tša tlošwa ntlong ya Modimo wa rena?+ 17 Makwapi a mago a omeletše ka tlase ga digarafo tša bona. Dintlo tša polokelo di fetogile lešope. Maobo a phušotšwe ka gobane mabele a omeletše. 18 Bona gore diruiwa di fegelwa gakaakang! Bona gore mehlape ya dikgomo e ralala e gakanegile gakaakang! Gobane ga e na mafulo.+ Le mehlape ya dinku e tlaišega ka baka la molato wa bona. 19 “Ke tla bitša wena Jehofa;+ gobane mollo o jele mafulo a lešoka gomme kgabo e fišitše dihlare ka moka tša naga.+ 20 Dibata tša naga le tšona di dula di go hlologela+ ka gobane mekero ya meetse e gopile+ gomme mollo o jele mafulo a lešoka.”